Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Elintarvikkeet – Asetus N:o 2065/2003 – Savuaromit – Oikeudellinen perusta – EY 95 artikla – Toimenpiteet lähentämiseksi – Harkintavalta – Ala, joka edellyttää elintarvikkeiden turvallisuutta koskevia arviointeja – Yhdenmukaistamistekniikan valinnassa on varmistettava ihmisten terveyden suojelun korkea taso

(EY 95 artikla; Euroopan parlamentin ja neuvoston asetus N:o 2065/2003)

2. Jäsenvaltioiden lainsäädännön lähentäminen – Elintarvikkeet – Asetus N:o 2065/2003 – Savuaromit – Oikeudellinen perusta – EY 95 artikla – Yhdenmukaistaminen useassa vaiheessa – Koko yhteisössä sallittujen tuotteiden luettelon laatimisen edellytykset

(EY 95 artikla; Euroopan parlamentin ja neuvoston asetus N:o 2065/2003)

Tiivistelmä

1. Perustamissopimuksen laatijat ovat halunneet EY 95 artiklassa käytetyllä ilmauksella ”toimenpiteet – – lähentämiseksi” antaa yhteisön lainsäätäjälle yhdenmukaistettavan alan yleisestä kontekstista ja erityisistä olosuhteista riippuen harkintavaltaa sen suhteen, mikä on tarkoituksenmukaisin lähentämistekniikka halutun tavoitteen saavuttamiseksi erityisesti niillä aloilla, joihin liittyy monitahoisia teknisiä erityispiirteitä.

Tätä harkintavaltaa voidaan käyttää erityisesti asianmukaisimman yhdenmukaistamistekniikan valitsemiseen, kun aiottu lainsäädännön lähentäminen edellyttää fysikaalisten, kemiallisten tai biologisten analyysien tekemistä ja kyseisen alan tieteellisen kehityksen huomioon ottamista. Tällaiset tuotteiden turvallisuutta koskevat arvioinnit nimittäin vastaavat yhteisön lainsäätäjälle EY 95 artiklan 3 kohdassa asetettuun terveyden suojelun korkean tason turvaamista koskevaan tavoitteeseen.

Elintarvikkeissa käytettävistä tai käytettäviksi tarkoitetuista savuaromeista annettu asetus N:o 2065/2003 on asianmukainen yhdenmukaistamistoimenpide siltä osin kuin yhdenmukaistettava ala edellyttää tuotteiden turvallisuutta koskevia arviointeja.

(ks. 45, 46 ja 52 kohta)

2. Kun yhteisön lainsäätäjä määrää yhdenmukaistamisesta, joka koostuu useasta vaiheesta, esimerkiksi tapauksessa, jossa yhdenmukaistaminen koostuu koko yhteisössä sallittujen tuotteiden luettelon laatimisesta siten, että kaikki muut tuotteet poissuljetaan, kahden edellytyksen on täytyttävä. Sen on ensiksi määritettävä perusasetuksessa kysymyksessä olevan yhdenmukaistamistoimenpiteen olennaiset osatekijät. Toiseksi näiden osatekijöiden täytäntöönpanomekanismi on luotava sellaiseksi, että se johtaa EY 95 artiklassa tarkoitettuun yhdenmukaistamiseen. Näin on silloin, kun yhteisön lainsäätäjä laatii yksityiskohtaiset menettelysäännöt, joiden mukaisesti päätökset on tehtävä kussakin tällaisen lupamenettelyn vaiheessa, ja määrittää sekä rajaa täsmällisesti vallan, joka komissiolle kuuluu lopullisen päätöksen tekevänä toimielimenä.

Tältä osin elintarvikkeissa käytettävistä tai käytettäviksi tarkoitetuista savuaromeista annettu asetus N:o 2065/2003 täyttää kaksi mainittua edellytystä, ja sitä voidaan siis pitää EY 95 artiklassa tarkoitettuna yhdenmukaistamistoimenpiteenä. Asetus ei vaikuta vain liitännäisesti yhteisön sisämarkkinoiden toimintaedellytysten yhdenmukaistamiseen, vaan sillä pyritään jäsenvaltioiden lakien, asetusten ja hallinnollisten säännösten lähentämiseen savuaromien alalla.

(ks. 47–49, 58, 59 ja 64 kohta)